ไอแบงก์รับอุ้มหนี้นอกระบบให้กู้ 14.47%
แบงก์อิสลามฯ ตั้งโต๊ะรับรีไฟแนนซ์หนี้นอกระบบ ปล่อยกู้รายละไม่เกิน 2 แสน
13 ก.ย. 2554

แบงก์อิสลามฯ ตั้งโต๊ะรับรีไฟแนนซ์หนี้นอกระบบ ปล่อยกู้รายละไม่เกิน 2 แสน
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า ธนาคารได้เปิดโครงการสินเชื่อรีไฟแนนซ์หนี้นอกระบบ เพื่อช่วยเหลือผู้ประกอบอาชีพค้าขายและผู้ประกอบการรายย่อยทั่วประเทศ ที่ต้องจ่ายดอกเบี้ยสูงถึงเดือนละ 10-20% 
นายธีรศักดิ์ กล่าวว่า ธนาคารให้กู้รายละ 5,000–2 แสนบาท คิดอัตรากำไร SPRR +6.85% หรือตกประมาณ 14.475% เมื่อพิจารณาจากอัตรากำไรในปัจจุบันที่อยู่ในระดับ 7.625% โดยลูกค้าที่มาขอสินเชื่อในวงเงินไม่เกิน 1 หมื่นบาท ไม่ต้องมีบุคคลค้ำประกัน แต่หากเกิน 1 หมื่นบาทขึ้นไป จะต้องมีบุคคลค้ำประกันอย่างน้อย 1 คน
ทั้งนี้ ผู้กู้จะต้องเป็นผู้ประกอบอาชีพค้าขายรายย่อย ประกอบอาชีพสุจริตที่ไม่ขัดต่อหลักศาสนาอิสลาม ซึ่งมีภาระหนี้สินที่เกิดจากการกู้ยืมเงินนอกระบบ มีรายได้เพียงพอที่จะชำระหนี้ อายุของผู้ขอสินเชื่อเมื่อรวมกับระยะเวลาผ่อนชำระต้องไม่เกิน 65 ปี